• 26.−30. märtsil osales riigikohtunik Julia Laffranque Roomas Euroopa Kohtunike Kolmandal Konverentsil, mille teemaks oli "Millist Kohtute haldamise nõukoda vajame?". J. Laffranque' sõnul püüdlevad kõik liikmesriigid, olgugi erinevate vahenditega, sama eesmärgi poole. Leitakse, et kohtud ja kohtunikud peavad olema nii institutsiooniliselt kui ka individuaalselt sõltumatud. Sõltumatus on oluline mitte kui kohtunike privileeg, vaid eeskätt kui garantii isiku õiguste paremaks kaitseks, et õigusemõistmine toimuks õiglaselt, efektiivselt ja tõhusalt ning mõistliku aja jooksul. Viimast ideed kätkeb ka Euroopa Inimõiguste Konventsiooni art 6, mis sätestab kodaniku õiguse õiglasele kohtupidamisele.  Konverentsi temaatikat arutati ka Roomas toimunud Euroopa Kohtunike Konsultatiivnõukogu (CCJE) töörühma koosolekutel. Samuti sai esimest korda kokku CCJE büroo, mis koosneb CCJE presidendist, asepresidendist ja veel kahest liikmest. CCJE kümnes arvamus on pühendatud kohtute haldamise nõukojale ja peaks valmis saama novembriks. Valdavas enamuses leitakse, et kohtute haldust on vaja muuta iseseisvamaks ja parimaks viisiks selleks on seadusandjast ja täitevvõimust sõltumatu kohtute haldamise nõukoda.